14 декабрҙән Өфө тирәһенә атаман Чика-Зарубин килә, ул Өфө аҫтындағы Чесноковка ауылын Бәрҙе менән бер рәттән Урал алды, Урал һәм Көнбайыш Себерҙәге ғәмәлдәрҙе тап килтергән икенсе ҡеүәтле үҙәккә әүерелдерә. Өфө ҡамауы менән етәкселек итеүҙән тыш, Зарубин алдында милли-ара ыҙғыштарҙы еңеп сығыу һәм берҙәм етәкселек аҫтында башҡорт, татар һәм башҡа милли отрядтарҙы казак һәм крәҫтиән отрядтары менән берләштереү бурысы тора. Зарубин бер үк ваҡытта ҡыйыулыҡ һәм һығылмалылыҡ күрһәтеп, урындағы атамандарҙың һәм старшиналарҙың ышанысына һәм бер һүҙһеҙ буйһоноуына өлгәшә һәм «Башҡортостандың тулы хужаһы» булып ала. Башҡорт старшиналары улустарға «графа Чернышёвтың» указдарын тараталар, указ буйынса һәр өс йорттан бер атлы саҡырылыуы тураһында бәйән ителә. Өфө провинцияһында болала 14 меңдән ашыу башҡорт йорто йәки халыҡтың 99,6 % ҡатнаша. Зарубиндың армияһына үҙ теләге һәм рекрут наборы буйынса крепостнойҙар һәм иҡтисад крәҫтиәндәре отрядтары, Воскресенка, Верхотор, Ҡатау-Ивановка, Усть-Ҡатау, Эҫем, Белорет, Богоявленск һәм башҡа заводтарҙың крәҫтиәндәре, табын һәм нуғайбәк казактары инә.